정조 24년
庚申四月十五日辰時上詣景慕宮展拜入侍時行都承旨曺允大左承旨徐有聞右承旨徐英輔左副承旨崔獻重右副承旨趙弘鎭同副承旨曺錫中記事官洪奭周假注書尹鼎烈記注官金啓濂記事官李存秀原任直閣沈象奎直閣金近淳以次侍立時至通禮跪啓外辦上具翼善冠衮龍袍乘輿出交泰門永淸門明政門弘化門由逌瞻門日瞻門入宮大門至齋殿門外降輿詣板位引儀唱鞠躬再拜上行再拜禮訖仍詣廟內奉審訖仍御齋殿命次對入侍領議政李秉模右議政李時秀戶曹判書李在學兵曹判書趙鎭寬吏曹判書徐龍輔知訓鍊徐有大禮曹判書李晩秀行護軍李漢豐李益運掌令韓啓玉修撰沈奎魯以次進伏行都承旨曺允大以藥院副提調隨都提調之後上曰都承旨何爲入來也藥房入侍則已於轎前爲之副提調不必入侍矣時秀曰然則醫官入診何以爲之乎上曰置之秉模等曰近日日氣連爲暄暖聖體若何上曰大體則一樣矣秉模曰寢睡水剌之節若何上曰近以日氣過暖之故亦頗引飮而日前因耽看書冊自朝至午看過十三卷午鼓之後始進水剌而忽得眼部浮高之症今至數日尙未獲差甚爲可悶矣初揀之禮旣行於廟謁之日再揀涓吉方欲爲之今日展拜蓋欲寓有事必告之意故不敢不自强矣時秀曰眼部症候旣如此則不可不令醫官診察矣上曰亦不必診察矣仍敎曰寒食之後初八日之雨又得於苦企之餘而猶恨其未足際此一霈方切顒企十三日則欲雨不雨而十三日卽立夏日也立夏之雨有害綿農其日之不雨反爲可幸矣秉模曰當此農節一雨一暘之關念或不無過費聖慮處下情亦爲仰悶矣眼部症候亦出於看書之過勞樂此不疲之聖意臣固仰認亦豈能無妨於節宣之道乎上曰近日則看字亦不能着實矣新榜中兩玉堂俱以乃祖之孫新叨經幄而其家先故亦皆以經學著名驪陽府院君至以國舅入參講筵矣今於新除之初當開經筵而爲眼力之難辨懸吐不得已只行召對矣眼力旣如是而着眼鏡臨筵有乖事體故自今以後親政經筵皆將不得爲之政事文學之俱不能自强豈不可悶乎見今眼部之症亦頗難堪而展拜不可踰今日卿等亦久未召見領相亦當以內閣大奉審入來故仍爲召見矣今日之所欲先詢者卽使行事也今番使行旣有所重雖一隷一卒皆欲使之善爲往返矣向見拜表擇日草記而思之則往還之時皆當極熱此爲可悶矣雖於七月離蔟勅行之出來足可趁未寒之前或以彼中之預知而企待爲慮然使行纔已入去待其回還而更送旣無不可且差晩入送然後勅行可無冒暑出來之慮此亦足可以爲辭矣秉模曰使行先來計其日字則數三日間似當出來而奏請之行今春勅使亦已預知則彼中想必先待蔟行之太遲臣意則或恐如何矣秉模曰慈宮氣候今則益臻平復乎上曰終未夬復常度而日前因一鄭姓醫人之用藥一試卽有顯效雖未祛根而幾皆完合其奏效之神奇不啻如皮載吉之熊膽膏不可不另加酬勞矣其人卽鄭景祚之四寸親云而登今番武科以其行列之異而問之則本名錫祚云故命以億祚改之矣卿等或有知之者否秉模曰臣亦見之而相貌甚好矣鎭寬曰臣亦於其登科後見之而術業亦甚精通云矣上曰其所用之劑亦非別方而隨症推移能收神效醫之用藥譬如將之用兵兵則一也而在乎用之之如何耳時秀曰屢朔焦悶之餘一試奏效萬萬慶幸不可無別般酬勞之典矣上曰卿於今日爲先召見也上曰次對爲之秉模曰望雨之時當先以民事敷陳而諸道狀啓別無時急稟處之事矣秉模曰權知承文院副正字李履熙李毅遠李覲吾登科已過十年依例陞六事分付該曹何如上曰依爲之出擧條上敎鼎烈曰筵話爾須善爲構成也仍敎曰昨令新入之注書修納筵說則有模稜說話竝皆拔之昨令承旨由永淸門入侍而因言先朝五十年每多晉接之時故故重臣鄭昌順嘗爲翰林每當中夜入侍之際不及着網巾而出到建陽門外穿一圈過建陽門內又穿一圈此亦可想見其時史官之勞矣近來如無公務之酬應則一日一次之外未嘗晉接蓋予素志在於右賢左戚以收親賢士大夫之效而不但不見其效反有許多弊端頻接之爲罕接良由於此云而及見其筵說則賢士大夫一款全然刪却其他說話亦皆揀取四面八方無頉者然後始爲抄錄似此之習果學於誰某而然乎今番新榜摠爲四十一人地處也相貌也才華也眞可謂照爛而若或學得此法駸駸同歸於時俗樣子則豈成說乎昨年多設直赴之科以爲蒐羅之道以是之故今榜之得人甚多而雖遐方之治經生皆有可取矣秉模曰鄭度采相貌甚佳矣上曰眞可謂如玉其人矣兵判之從姪文筆才華在新榜中指不多樓而新入堂后便如熟手凡事有不知然後人有可敎處已亦有可學處而此則旣已盡知更無可敎亦無可學矣然而其所盡知者亦未必是眞知而若得小爲足更不求敎則此正是大可懼處兵判須善敎導也秉模曰今玆聖敎非但一注書之所當服膺者入侍諸臣皆當銘鏤而奉念矣上曰兪應煥相貌甚好人亦了了矣是誰家人也時秀曰杞豐君兪彦國之曾孫也上敎秉模曰抄啓亦當從近爲之卿須預爲留意也上曰今番事變注書望中有一人之不善擬望者注書是後生也似未詳其時事實而然矣在昔先朝於其家人特加眷注非以一邊之攻之而曲爲之地也蓋其爲禁堂時多與委官爭執救解之功自不可誣而於洪奭周家則尤爲自別矣又敎曰金會淵可貴矣以宮官而爲賓客者只是故重臣一人右相家大臣則以講書院僚屬而爲賓客與此亦少異矣此外亦有其人否秉模等曰臣等俱未能記得矣上曰事甚可貴矣故特命除說書陞六雖少遲亦何妨乎驪陽家又出科第亦甚稀貴而人亦純實矣故領敦寧之爲人予至今不能忘而其弟亦有典型且日前召對文義亦善爲之矣三兄弟之一時登科古有是否秉模等曰臣等俱未及聞之矣上曰曾聞有兄弟三人之俱選於一榜而試官以其太過之故指其中最善文者曰此人則何時不可做云而仍爲拔之矣其後竟屢擧不第而以蔭官至輔國判書云矣三人之一時登科者亦是罕有而至於直赴之榜今日一人明日又一人一以兄弟次第爲先後者尤爲難得矣上曰監試不遠士習所當嚴飭而今番科場可謂不成說八方齊會之時只見其雜糅紛亂而不見其整齊嚴肅若無別般申嚴之擧則來頭蕩然之慮安可保其必無乎殿試場中之失券者至於四人此亦可見士習之不善矣非無査覈之道而今番則以其慶科也故姑置之而大抵今人之全不能文者亦不欲坐停稍能成樣者亦必欲借手於勝已者先朝屢行科擧而嘗於春塘臺之科收券爲萬餘張伊時猶以爲初有矣近來則甲寅收券爲二萬餘張今番爲三萬餘張此豈人才蔚興之致乎科規之蕩然寧不寒心此後則申明飭勵雖節製到記不文之人初不敢生入場之意正爲目下之第一急務而監試照訖講旣當於前期三朔設行其所另飭之方不可不及今講究矣秉模曰今番則擧子之上來者旣如是夥然自上處之不得不如此矣上曰吏判是素守格例之人而至有設場於景福宮之論則擧子之多可知矣賣餠賣飯者亦皆攔入於場中云而此則懸題以前旣許往來容或無怪而懸題後則似稍勝矣最其收券之多可驗其蕩然之狀而雖以武士言之初不呼名而入射云寧有如許模樣乎今番監試不可不先期申令而朝廷之上每每論及於此等事則在下之聞風懲戢亦必有置郵傳命之效爲先自照訖講時京則付之四學外則付之各邑前期設行緩緩捧講爲好卿等更須爛商以爲後日次對稟處之地初試之取千人始自先朝癸亥故相趙顯命之建白而世以爲千初試後尤多行私云矣予之本意不欲爲千初試而今番則不得已一爲之矣正始正終之意頃亦已言及而今秋以後無論大小場屋必以嚴之一字爲正始正終之工今日下敎便是虛頭從當有入題破題矣科制變通決知其行不得故初不措手而官爵旣用中批科擧何獨不然古則殿庭之科多有不糊名者而古今異宜旣不可以不糊名而亦不可以物色取人向來學齋任講多收得人之效而久或有弊近亦不爲至於上齋生之應製便是儒生中之抄啓文臣斤兩輕重莫逃於鑑別之際矣予於嚴科場一事自有苦心今豈可因一番之蕩然而以致有始無終之歎乎卿等亦須知此意另思對揚之道也秉模曰臣於前日待罪分所命官而聖敎之下不善奉行顚錯多端尙今不勝惶悚矣上曰其時分所承旨自是疎闊之人而壯帥亦不能善爲檢飭至於擧子四拜亦已面諭於卿而終未免忘却矣此事且勿論近俗於格例邊事都未嘗留意顧今朝廷之上實地邊事已無可言賴以維持只是格例而已若竝與格例而擺脫之則當作何許模樣耶格例非小事也臣拜其君子拜其父是亦格例也外而朝廷內而家庭若皆以擺脫格例爲事則幾何而不與禽獸不遠乎故提學鄭民始嘗於筵中奏言承宣筵退之後以行步之遲速相與較論云宋時有學步之語而學步猶可怪況較步乎先朝擧動時自崇政門至興化門門路稍遠隨駕承旨中禁將最以善步稱而未嘗聞如近日承旨之以趨走相較矣今日亦令都提調不待藥院承批來至轎前問候而自政院不遣史官傳諭亦不招致掌務官傳之只令政院使令呼望於都承旨所在處云此雖小事有關體統矣今人之不諳格例自翰注時如此三司時亦如此更進一步而爲卿宰又進一步而居廟堂之上亦當如此矣知如此爲可羞恥不如此方爲士大夫然後庶可望其有效而官至喉舌者猶不知較步之爲可恥予始聞此語爲之寒心矣且如今番筵話之刪拔亦必有敎之者而然此豈新進之所爲乎以若工謀之術加之以放倒之習當作何許模樣予之罕接臣鄰亦以此也此豈足謂之親賢士大夫乎公務之暇或閑坐看書或散步竟日心在腔子裏而及其晉接之際若或見一分有益之人則終日充然若有得焉如或不然則便令人意思不好以其言也則俚談稗說以其服飾也則粲粲衣裳西人之子粲粲衣服東人之子葛屨履霜卽詩人之所歎而今俗則無論粲粲衣服與葛屨履霜其爲相反於實地則一也斂華就實正爲目下之急先務矣予於數年以前猶可謂若將有意而今則漸漸有擧世無人之歎每與讀書之士從容酬接樂此不疲是予本來規模而近來則漸覺有厭倦底意竝與賞花而亦不爲之矣祖宗朝故事花辰之會外廷不得預焉而設閣以後每與閣臣共之歲以爲常未嘗癈却而數歲以來亦復闕焉近密之臣卽不過向所謂較步之人與此等人講論治道乎談說文章乎秉模曰俗習之弊一言以蔽之曰不誠君臣之間等威截嚴而貴在誠意之交孚朝廷之上固以寅協爲貴而今則對面相語全無誠實底意亦未聞有誰某之開心相親者習俗如是而安得不仰致中朝之發嘆乎上曰果然矣三人則三人之心各異五人則五人之心各異十人則十人之心各異設令群下或有不誠之歎予則以寧人負我毋我負人之意不欲爲億詐逆不信之擧而近俗之習不誠莫甚假如聽人之言亦必欲先探其言外之意名曰朝廷士夫而乃爲此等之習者言念及此不覺發嘆矣開國承家小人勿用古人以小人爲宵小宵之一字卽與明相反之謂也以若模樣甚事可做予謂今人亦非盡不若古人也俗習之使然自不覺駸駸同歸於一套必須發揚蹈勵少無羞澁退縮之態自我作師陶鑄後進自一人而二人自二人而三人以至於十人百人互相效法則自此以往亦豈無丕變之效乎仍敎秉模曰更有可奏之事乎秉模曰別無可奏之事矣上曰然則大臣就座諸宰奏事敎在學曰戶判已往審本宮乎在學曰果已往審矣上曰旣在不遠之地故予欲一往見之而未果矣鎭寬曰出身黃協基曾於癸丑年間南行宣薦時因宣傳官梁埉等之違式有此後薦會時永勿呼薦之下敎矣協基登科之後尙未越薦無所歸屬而此與歲抄罪名有異故雖經無前之赦典未蒙一視之澤敢此仰達矣上曰其時事全然不能記有而聞卿言事勢則似然此與類此者竝復薦可也出擧條上曰臺諫是誰也啓玉曰掌令臣韓啓玉也上曰憲府無前啓乎啓玉曰然矣上曰今日齋日啓辭當以所懷爲之臺諫新從下土來民生疾苦閭里艱難必有所知須爲仰陳也臺諫是北人乎啓玉曰居在咸興矣上曰北人多了了矣北道則近年可謂屢豐矣秉模曰今番文武擧子固甚夥然觀燈者亦爲不少而都下穀價不至騰踊可知昨年之大豐矣上曰昨年年事果加於所料矣今番所費者當爲幾何秉模曰錢可以百萬計米亦不下三四萬石矣時秀曰一日所費殆過三千石云矣上曰人製收券爲三萬三千餘張入門亦必不下於六萬而恢恢容接於春塘臺布帳之內以人言之有似大而實小者有似小而實大者春塘臺望之若不甚廣而能容許多人以此觀之可謂名區矣秉模曰非但穀價之不騰靑魚亦甚價賤人皆以此而充膳云矣上曰衆維魚矣卽豐年之兆此亦可幸矣秉模曰以今番觀之則一年之豐穀賤如此我國是穀不可勝用之國而人不能善用之矣上曰固係乎人之不善用而亦是奢侈之爲弊也侈風且盛之故物價騰踊民亦隨而漸困矣秉模曰臣亦向與右相言之而臣等未第之前未嘗騎馬於城內亦未嘗着唐鞋而玉堂以後始着毛揮項矣今則無人不騎馬無人不着毛揮項此亦非人人奢侈而然也蓋囚習俗之自然如是矣上曰朝廷之上詐僞成習故習以成風人皆逐末坐市立賈之輩無非欺人取物之術欲行抑末之政當先商賈之弊向來楊州一儒農政書中甚言坐賈之弊而其言果是矣近來之人於糊口庇身之策則無不透徹妙理故逐末因以成風而逐末實爲侈風之根原矣時秀曰其間酬應許久眼候若何上曰別無加減矣秉模曰觸風則有害矣上曰昨再昨亦皆觸風而不至大段增加矣上敎在學曰畿湖漕船護送之節果已嚴飭乎在學曰已爲申飭矣上曰畿伯處更以筵敎通報也近來畿湖之指路果不無實效矣仍命次對先退命書榻敎曰進御加味升葛湯五貼製入仍命退承史以次退出